લંડનઃ સંગીત, સમાજ અને સખાવતી સેવા તથા માનવતાવાદી કાર્યોનાં ક્ષેત્રે અનન્ય પ્રદાન આપવા બદલ ઈન્ડો-બ્રિટિશ ઓલ પાર્ટી પાર્લામેન્ટેરિયન ગ્રૂપ દ્વારા પ્રખ્યાત ભારતીય પાર્શ્વગાયકો કુમાર સાનુ અને અનુરાધા પૌડવાલનું સન્માન કરાયું હતું. બુધવાર, ચોથી જુલાઈ, ૨૦૧૮ના રોજ યુકેના પાર્લામેન્ટ હાઉસમાં આયોજિત કાર્યક્રમમાં રાજકારણીઓ, એશિયન રેડિયો, ટીવી અને પ્રિન્ટ મીડિયાના પત્રકારો તેમજ યુકેમાં ભારતીય મ્યુઝિક ઈન્ડસ્ટ્રીના અગ્રણી પ્રતિનિધિઓ ઉપસ્થિત રહ્યા હતા. બંને કળાકાર તેમના યુકે પ્રવાસ દરમિયાન લેસ્ટર, બર્મિંગહામ અને લંડનમાં ભરચક ઓડિયન્સ સમક્ષ ધૂમ મચાવશે.